# 卷 第 八

## 诸 风

诸风第二(方二十九首，灸法四十首)

**大续命散** 主八风十二痹，偏枯不仁，手足拘急，疼痛不得伸屈，头眩不能自举，起止颠倒，或卧苦惊如堕状，盗汗，临事不起，妇人带下无子，风入五脏，甚者恐怖，见鬼来收录，或与鬼神交通，悲愁哭泣，忽忽欲走。方：

麻黄 乌头 防风 桂心 甘草 蜀椒 杏仁 石膏 人参 芍药 当归 蔺茹(《千金翼》作芎) 黄芩 茯苓 干姜各一两

上十五味，治下筛。以酒服方寸匕，日再，稍加，以知为度。

**排风汤**  治男子妇人风虚湿冷，邪气入脏，狂言妄语，精神错乱，其肝风发，则面青，心闷乱，吐逆呕沫，胁满头眩，重耳不闻人声，偏枯筋急，曲拳而卧也；其心风发，则面赤，翕然而热，悲伤嗔怒，目张呼唤也；其脾风发，则面黄，身体不仁，不能行步，饮食失味，梦寐倒错，与亡人相随也；其肺风发，则面白，咳逆，唾脓血，上气，奄然而极也；其肾风发，则面黑，手足不遂，腰痛难以俯仰，痹冷骨疼也。诸有此候，令人心惊，志意不定，恍惚多忘，服此汤安心定志，聪耳明目，通脏腑，诸风疾悉主之。方：

白鲜皮 白术 芍药 桂心 芎 当归 杏仁 防风 甘草各二两 独活 麻黄 茯苓各三两 生姜四两

上十三味，㕮咀，以水一斗，煮取三升。每服一升，覆取微汗，可服三剂。

**大八风汤** 主毒风顽痹亸曳，手脚不遂，身体偏枯，或毒弱不任，或风入五脏，恍恍惚惚，多语喜忘，有时恐怖，或肢节疼痛，头眩烦闷，或腰脊强直，不得俯仰，腹满不食，咳嗽，或始遇病时，卒倒闷绝，即不能语使失瘖，半身不随、不仁、沉重，皆由体虚，恃少不避风冷所致，治之。方：

当归一两半 升麻 五味子各一两半 乌头 黄芩 芍药 远志 独活 防风 芎 麻黄 秦艽 石斛 人参 茯苓 石膏 黄耆 紫菀各一两 杏仁四十枚 甘草 桂心 干姜各二两 大豆一升(《翼》云二合)

上二十三味，㕮咀，以水一斗三升，酒二升，合煮，取四升。强人分四服，羸人分六服。

**八风散**  主八风十二痹，猥退，半身不遂，历节疼痛，肌肉枯燥，皮肤动，或筋缓急痛，不在一处，卒起目眩，失心恍惚，妄言倒错，身上痦瘰，面上疱起，或黄汗出，更相染渍，或燥或湿，颜色乍赤乍白，或青或黑，角弓反张，乍寒乍热。方：

麻黄 白术各一斤 栝楼根 甘草 栾荆 天雄 白芷 防风 芍药 石膏 天门冬各十两 羌活二斤 山茱萸 食茱萸 踯躅各五升 茵芋十四两 黄芩一斤五两 附子三十枚 大黄半斤 细辛 干姜 桂心各五两 雄黄 朱砂 丹参各六两

上二十五味，治下筛。酒服方寸匕，日一。三十日后，日再服，五十日知，百日差，一年平复。长服不已佳，先食服。

**鲁王酒**  治风眩心乱，耳聋目暗，泪出，鼻不闻香臭，口烂生疮，风齿瘰疬，喉下生疮，烦热，厥逆上气，胸胁肩胛痛，手不上头，不自带衣，腰脊不能俯仰，脚酸不仁，难以久立，八风十二痹，五缓六急，半身不遂，四肢偏枯。筋挛不可屈伸，贼风咽喉闭塞，哽哽不利，或如锥刀所刺，行人皮肤中，无有常处，久久不治，入人五脏，或在心下，或在膏肓，游走四肢，偏有冷处，如风所吹，久寒积聚，风湿五劳七伤，虚损百病，悉主之。方：

茵芋 乌头 踯躅各三十铢 天雄 防己 石斛各二十四铢 细辛 柏子仁 牛膝 甘草 通草 桂心 山茱萸 秦艽 黄芩(《胡洽》作黄耆) 茵陈 附子 瞿麦 杜仲 泽泻 王不留行(《胡洽》作天门冬，《千金翼》作王荪) 石南 防风 远志 干地黄各十八铢

上二十五味，㕮咀，以酒四斗，渍之十日。一服一合，加至四、五合，以知为度。 (《千金翼》名此为鲁公酒，有干姜。《胡洽》无防己，以绢囊盛药，用水二斗、法曲二斗，同渍之三、四宿，出药囊，炊二斗黍米，内汁酿之，酒熟，饮如鸡子大，日二，稍稍饮之，以知为度)

头面风第八(方一百二首，拔白法一首)

治脑风头重，颈项强，眼疏疏泪出，善欠，目欲眠睡，憎风，剧者耳鸣满，眉眼疼闷，吐逆眩倒不自禁，诸风乘虚经，五脏六腑皆为癫狂，诸邪病悉主之，芎酒方。

芎 辛夷 天雄 人参 磁石 石膏 茵芋 桂心 秦艽 天门冬 柏子仁 山茱萸 白头翁各三两 松萝 细辛 薯蓣 羚羊角 菖蒲 甘草各二两 云母一两(烧之令赤，末之为粉) 防风四两

上二十一味，㕮咀，以酒二斗，渍之七日。初服二合，渐加至五合，日三。有女人少时患风眩，发则倒地；为妇积年无儿，服此酒并将紫石门冬丸服之，眩差，生儿子平复也。(紫石门冬丸方出妇人方中)

治头眩屋转，眼不得开方。(《翼》名人参汤)

人参 当归 防风 黄耆 芍药 麦门冬各二两 独活 白术 桂心各三两

上九味，㕮咀，以水一斗，煮取三升，分三服。

**防风汤** 治风眩呕逆，水浆不下，食辄呕，起即眩倒，发有时，手足厥冷。方：

防风 防己 附子 干姜 甘草各一两 蜀椒 桂心各二两

上七味，㕮咀，以水四升，煮取二升。分三服，日三。(《古今录验》用白术一两)

治风虚眩眼暗，**茵芋汤**方。

茵芋一分 人参 甘草 苁蓉 黄耆 茯苓 秦艽 厚朴各一两 防风十两 乌喙二两 松实 山茱萸各三两

上十二味，㕮咀，以水一斗，煮取二升半。分三服，强人令日夜尽，劣人分五服，二日尽。

治头风眩欲倒，眼旋屋转，脑痛，**防风汤**方。

防风 枳实 杏仁 芎各三两 茯神 麻黄 前胡 生姜 半夏各四两 细辛二两 竹沥三升

上十一味，㕮咀，以水六升合竹沥，煎取二升七合。分三服，频服三两剂。

治风头眩转，面上游风，**鸱头酒**方。

飞鸱头五枚 防风 芎 薯蓣 茯神各四两(一方无) 葛根 桂心 细辛 人参 天雄 干姜 枳实 贯众 蜀椒各二两 麦门冬(一作天门冬) 石南各五两(一作石膏) 山茱萸一升 独活二两

上十八味，㕮咀，绢囊盛，清酒四斗渍六宿。初服二合，日再服，稍加，以知为度。

治头风眩，口目斜，耳聋，**大三五七散**方。

天雄 细辛各三两 山茱萸 干姜各五两 薯蓣 防风各七两

上六味，治下筛，清酒服五分匕，日再，不知稍加。(《翼》云亦治面骨疼)

治头风目眩耳聋，**小三五七散**方。

天雄三两 山茱萸五两 薯蓣七〔3〕两

上三味，治下筛，以清酒服五分匕，日再，不知稍增，以知为度。

治风眩倒屋转，吐逆，恶闻人声，**茯神汤**方。

茯神 独活各四两 黄耆 远志 防风五两 生姜各三两 甘草 人参 当归 牡蛎 白术 苁蓉 附子各二两

上十三味，㕮咀，以劳水一斗二升，煮取三升。服五合，昼夜尽。

治头面风在眉间，得热如虫行，或头眩，目中泪出，**防风散**方。

防风五两 桂心 天雄 细辛 朱砂 干姜 人参 乌头 附子各二两 莽草 茯苓 当归各二两

上十二味，治下筛。酒服方寸匕，日三。

治风头眩恶风，吐冷水，心闷，**防风散**方。

防风二两 泽泻(一本作泽兰) 细辛 附子 薯蓣 茯苓 天雄各一两(《翼》作人参) 白术二两半 桂心一两半 干姜半两

上十味，治下筛，酒服方寸匕，当令酒气相接，则脱巾帽，解发梳头百过，复投一升酒，便洗手足，须臾自热，解发以粉粉之，快然便熟眠愈，亦可洗头面汗出。(《翼》云如服寒食散法)

治风眩翻倒无定方。

独活六两 枳实三两(一方用松实) 石膏 蒴藋各四两

上四味，㕮咀，以清酒八升，煮取四升，顿服之。以药滓熨头，覆眠取汗，觉冷又内铛中炒令热，熨之。

治中风头痛，发热，耳颊急。方：

麻黄 葛根 石膏 桂心各三两 附子 芍药 甘草 秦艽 防风各二两 生姜五两

上十味，㕮咀，以水一斗，煮取三升，分三服，覆取汗。

治卒中恶风头痛方。

捣生乌头，以大酢和涂故布上，薄痛上，须臾痛止，日夜五六薄，逐痛处薄之。去皮捣乌头。

又方 油二升，盐一升末，油煎一宿令消尽，涂头。石盐尤良。

又方 芥子末，酢和傅头一周时。

治头中二十种病，头眩，发秃落，面中风，以膏摩之。方：

蜀椒 莽草各二两 桂心 ●茹 附子 细辛各一两半 半夏 干姜各一两

上八味，㕮咀，以猪生肪二十两合捣，令肪消尽，药成。沐头令净，以药摩囟上，日一即愈。如非十二月合，则用生乌麻油和涂头皮，沐头令净乃揩之，一顿生如昔也。(《必效方》无蜀椒、莽草、半夏、干姜)